Akvárium

Akvárium je nádrž z priehľadného materiálu (väčšinou zo skla alebo pevného plastu) naplnená vodou, v ktorej sa chovajú vodné živočíchy (väčšinou ryby, niektoré bezstavovce, ale tiež cicavce, obojživelníky a plazy). Môžu sa tam pestovať tiež vodné rastliny.

Veľké akvária sú zariaďované zo vzdelávacích dôvodov napríklad v zoologických zahradách alebo ako živá dekorácia vo verejných priestranstvách. Moderné verejné akvária dosahujú obrovské rozmery. Napríklad akvárium v japonskej Osake má obsah  (54 000 hektolitrov) a zbierku 580 druhov vodných živočíchov. Existuje aj jeden osobitný druh akvárií, tzv. holandské akváriá, v ktorých sú hlavnou zložkou rastliny a ryby iba umocňujú dojem, prípadne sú bez rýb. Vo svojej vlastnej podstate je to dekoračné akvárium s rastlinami, ktoré vzniklo v 70. rokoch minulého storočia v Holandsku (odtiaľ aj ich názov) a ich účelom bolo vytvoriť dekoračné prostredie s rastlinami z rôznych kútov sveta, samozrejme pri podmienke rovnakých nárokov na ich životné prostredie.

Zakladanie a prevádzka akvárií v domácnostiach je veľmi obľúbená záujmová činnosť, zvaná akvaristika a má približne 60 miliónov priaznivcov (akvaristov) po celom svete. Od polovice 19. storočia, kedy bol vyrobený prvý predchodca dnešných moderných akvárií, sa akvaristika rozvinula a dnes využíva na vytvorenie vhodného prostredia pre vodných obyvateľov mnohé pokročilé technológie. Ide hlavne o rôzne metódy čistenia (filtrácia) a úpravy vody, osvetlenia a vyhrievania. 

Zabezpečenie predpokladaných podmienok verne napodobňujúci prirodzené prostredie rýb sa sa dosahuje starostlivou kontrolou mnohých rôznych parametrov vody, množstva privádzaných živín, odstraňovanie znečistenia produkovaného chovanými živočíchmi a ďalšími postupmi. Dôležité je tiež sledovanie obehu dusíka, od jeho prenikania do akvária vo forme krmiva, cez jedovaté dusíkaté látky (dusičnany) obsiahnuté vo výkaloch rýb, ako aj koloidných mastných látok prejavujúcich sa penou na hladine vody, až k ich premene na menej nebezpečné dusičnany baktériami žijúcimi hlavne na dne v procese nitrifikácie.

Rozdelenie akvárií 
 Podľa druhu vody
 sladkovodné
 morské
 brakické (poloslané)
 Podľa teploty vody
 studenovodné – nepotrebujú ohrievacie zariadenie; teplota vodného prostredia v týchto akváriách by sa mala pohybovať v zimnom období 2 – 6 °C (prezimovanie) a v letnom období max. 15 °C, zriedkavo alebo na veľmi krátku dobu do 18 °C. V prírode sa ryby v letných mesiacoch cez deň sťahujú do väčších hĺbok alebo na chladnejšie miesta.
 tropické (teplovodné) – potrebujú ohrievacie zariadenie, pri poklese teploty pod kritickú hodnotu ich obyvatelia hynú
 Podľa zloženia osadenstva
 biotopové – napodobňujú nejaký prírodný biotop alebo ekologickú niku, napríklad biotop jazera Malawi.
 zmiešané – nenapodobňujú konkrétny biotop, druhy v nich žijúce sa spolu v prírode nevyskytujú

Sladkovodné akvárium 
Sladkovodné akvárium je určené na chov sladkovodných živočíchov a/alebo pestovanie sladkovodných rastlín. Najčastejšie ide o chov rýb, menej často chov bezstavovcov (zriedkavejšie ako v morskom akváriu).
 Ryby
Prevládajú tropické druhy rýb z rôznych čeľadí, zo studenovodných je najviac zastúpený karas zlatý (zlatá rybka).

Morské akvárium 
Údržba morského akvária je technicky náročnejšia než údržba akvária sladkovodného. Rastliny sa pestujú veľmi zriedkavo, takmer všetky akváriá sú bez výnimky tropické a môžu obsahovať veľké množstvo bezstavovcov, napr. koraly, červy, kôrovce. Morské živočíchy sú oveľa chúlostivejšie na znečistenie vody, mnohé z nich si neprivyknú na umelú potravu. Rozmnožovanie väčšiny morských rýb v umelých podmienkach nie je možné, kým rozmnožovanie koralov je naopak úplne bežné a pomerne jednoduché.

Brakické akvárium 
Je to veľmi zriedkavo sa vyskytujúci druh akvária, ktorý napodobňuje biotop v ústiach veľkých riek, lagún, ako aj pobrežných oblastí mora, v ktorých je vodné prostredie o rôznom stupni salinity. Tvorí prechodný typ medzi sladkovodným a morským akváriom; voda v nich je poloslaná. Opticky sa brakické akváriá často podobajú na sladkovodné, obsahujú veľa rastlín.

Iné projekty

Externé odkazy 
 Rozsiahle akvaristické fórum
 Prírodné Akváriá

Akvaristika